**Novosti v Zakonu o spremembah in dopolnitvah Zakona o trošarinah (ZTro-1B)**

V Uradnem listu Republike Slovenije št. [192/2021](https://www.uradni-list.si/glasilo-uradni-list-rs/celotno-kazalo/2021192), z dne 7. 12. 2021, je bil objavljen Zakon o spremembah in dopolnitvah Zakona o trošarinah (ZTro-1B), ki bo začel veljati 22. 12. 2021, uporabljati pa se začne 13. februarja 2023, razen spremenjenih 48., 72., 77., 79. člena in novega 80.a člena zakona, ki se začnejo uporabljati 1. januarja 2022 ter novega enajstega odstavka 6. člena zakona, ki se začne uporabljati z dnem uveljavitve predpisa, ki je sprejet v skladu z 51. členom in na podlagi desetega odstavka 6. člena Direktive 2020/262/EU. Poglavitni razlog za spremembo [Zakona o trošarinah](http://www.pisrs.si/Pis.web/pregledPredpisa?id=ZAKO7128) (ZTro-1) je uskladitev zakona z evropskimi predpisi, in sicer z Direktivo 2020/262/EU in Direktivo 2020/1151/EU.

1. **Novosti, ki se začnejo uporabljati 1. 1. 2022**

V slovenski pravni red je do 31. decembra 2021 treba prenesti določbe Direktive 2020/1151/EU, ki spreminjajo Direktivo 92/83/EGS o uskladitvi strukture trošarin za alkohol in alkoholne pijače, in sicer v zvezi s postopki gibanja popolnoma denaturiranega in denaturiranega alkohola in določbe v zvezi z izdajo potrdil oziroma izjavo za malega proizvajalca alkoholnih pijač za namene uveljavljanja znižane trošarine v namembni državi članici, za alkoholne pijače proizvedene pri malem proizvajalcu alkohola in alkoholnih pijač.

**Mali proizvajalec piva (32. člen ZTro-1B)**

S spremembo 77. člena zakona se določa, da se podatki letne proizvodnje piva za malega proizvajalca piva ugotavljajo na podlagi proizvodnje v preteklem koledarskem letu. S tem se količina 20.000 hektolitrov piva za malega proizvajalca ne preverja več na podlagi proizvodnje iz tekočega koledarskega leta.

Odpravlja se obveznost poračuna trošarine za celotno količino proizvedenega piva, če proizvajalec v koledarskem letu preseže letno mejo za malega proizvajalca piva. Če je letna količina proizvedenega piva v koledarskem letu večja, kot je ta določena za malega proizvajalca, mora oseba do 31. januarja tekočega leta seznaniti davčni organ, da je v preteklem letu presegla količino za malega proizvajalca ter da ne izpolnjuje več pogojev za poslovanje v statusu malega proizvajalca piva. Torej mora prijaviti spremembo statusa in pogojev poslovanja s tega naslova.

**Mali proizvajalec žganja (33. člen ZTro-1B)**

V primeru preseganja količinske omejitve za status malega proizvajalca žganja (150 litrov 100 vol. % alkohola) se določa nov rok prijave spremembe statusa ter predložitve obračuna. Oseba, ki ne izpolnjuje več pogojev za malega proizvajalca žganja, mora po novem davčnemu organu predložiti prijavo za spremembo statusa do 30. aprila tekočega leta v katerem je presegla količine. Oseba z novim statusom - proizvajalec predloži obračun trošarine, s katerim obračuna trošarino za celotno količino proizvedenega žganja v davčnem obdobju malega proizvajalca žganja, z uporabo zneska, ki je določen v 6. točki drugega odstavka 71. člena ZTro-1. Za predložitev obračuna trošarine in plačilo trošarine se upoštevajo roki, ki veljajo za proizvajalca.

**Potrdilo malega proizvajalca alkoholnih pijač (34. člen ZTro-1B)**

Zaradi prenosa 23.a člena Direktive 2020/1151/EU v zakon je dodan nov 80.a člen zakona. Proizvajalcu alkohola in alkoholnih pijač v Sloveniji lahko na njegovo zahtevo davčni organ izda potrdilo malega proizvajalca alkohola in alkoholnih pijač, ki izkazuje podatek o skupni letni proizvodnji alkohola ali alkoholnih pijač v preteklem koledarskem letu, ki jih je proizvedel kot neodvisna oseba. Potrdilo spremlja pošiljko alkoholnih pijač do osebe v drugo državo članico in omogoča, da se za te alkoholne pijače uveljavlja nižja trošarina, ki je določena v skladu z zakonodajo namembne države članice. Države članice lahko od 1. 1. 2022 poleg piva in etilnega alkohola, ki ga v majhnih količinah proizvajajo neodvisni mali proizvajalci, po nižjih stopnjah obdavčijo tudi vino, vmesne pijače in druge fermentirane pijače. Proizvajalec alkohola in alkoholnih pijač v Sloveniji bo lahko tudi sam v elektronskem trošarinskem dokumentu ali poenostavljenem trošarinskem dokumentu navedel podatke o letni količini proizvedenega alkohola in alkoholnih pijač v preteklem koledarskem letu in podal izjavo, da je alkoholno pijačo ali alkohol proizvedel kot neodvisni mali proizvajalec alkoholnih pijač.

Države članice lahko določijo prag letne proizvodnje za določitev malega proizvajalca alkohola in alkoholnih pijač, ki lahko obračuna trošarino za proizvedene izdelke po znižani stopnji (največ do 50 %), različno in glede na posamezne vrste alkohola in alkoholnih pijač. Prag za določitev letne proizvodnje po posameznih vrstah alkohola in alkoholnih pijač je lahko za opredelitev malih proizvajalcev alkoholnih pijač, ki lahko obračunajo trošarino po znižani stopnji v skladu z Direktivo 2020/1151/EU in Direktivo 92/83/EGS, največ do: pivo 200.000 hl, vino 1.000 hl, druge fermentirane pijače 15.000 hl, vmesne pijače 250 hl, etilni alkohol 20 hl 100 vol. % alkohola.

*Postopek uveljavljanja znižane stopnje trošarine v Sloveniji* *za alkoholne pijače proizvedene s strani malega proizvajalca iz Slovenije ali druge države članice:*

V Sloveniji lahko proizvajalec iz Slovenije, ki ima status malega proizvajalca ali pošiljatelj iz druge države članice, ki dokazuje status s potrdilom za malega proizvajalca alkoholnih pijač ali z navedbo izjave na elektronskem trošarinskem dokumentu ali papirnem poenostavljenem trošarinskem dokumentu, uveljavlja znižano stopnjo trošarine (50 %) za:

* + pivo: proizvodnja do največ 20.000 litrov (77. člen ZTro-1),
	+ žganje: do največ 150 litrov 100 vol. % alkohola (79. člen ZTro-1).

Če opravljajo proizvodnjo alkohola in alkoholnih pijač povezane osebe, se skupna količina proizvedenega alkohola in alkoholnih pijač povezanih oseb v obdobju 12 mesecev šteje kot količina, ki jo vsaka povezana oseba doseže sama. Za povezane osebe se štejejo osebe, ki so kot take določene v predpisih o obdavčitvi dohodkov pravnih in fizičnih oseb.

**Gibanje popolnoma denaturiranega alkohola in denaturiranega alkohola (31. člen ZTro-1B)**

Zaradi večje jasnosti se dopolni peti odstavek 72. člena zakona glede gibanja denaturiranega etilnega alkohola med državami članicami Unije in sicer, da se uporabljajo postopki, ki veljajo za gibanje trošarinskih izdelkov v režimu odloga plačila trošarine.

V osmem odstavku 72. člena ZTro-1 se zaradi prenosa Direktive 2020/1151/EU za gibanja popolnoma denaturiranega alkohola med državami članicami Unije določa, da se smiselno uporabljajo postopki določeni za gibanje trošarinskih izdelkov, za dobavo za komercialni namen. Popolnoma denaturiran alkohol je v Uniji oproščen plačila trošarine. S spremembo ureditve se s **13. 2. 2023** opušča uporaba poenostavljenega trošarinskega dokumenta v papirni obliki in uvaja ureditev kot je od 13. 2. 2023 določena na področju gibanja trošarinskih izdelkov med Slovenijo in državami članicami, ki so sproščeni v porabo, za dobavo za komercialni namen. Ta ureditev je obrazložena v nadaljevanju tega obvestila v drugem podnaslovu točke 2. Novosti, ki se začnejo uporabljati 13. 2. 2023.

**Dovoljenje za oproščenega uporabnika (25. člen ZTro-1B)**

S spremembo četrtega in petega odstavka 48. člena ZTro-1 se popravlja obdobje, za katero davčni organ v dovoljenju navede količine trošarinskih izdelkov, ki se lahko nabavljajo brez plačila trošarine za predpisane namene, in sicer iz namesto »največ 12 mesecev« v »koledarsko leto«. V skladu s spremembo navedbe obdobja, v katerem lahko oproščeni uporabnik nabavlja trošarinske izdelke brez plačila trošarine, se spreminja rok za predložitev zahtevka za odobritev količin za naslednje obdobje (koledarsko leto). Ta se davčnemu organu lahko predloži najkasneje do zadnjega dne tekočega koledarskega leta.

1. **Novosti, ki se začnejo uporabljati 13. 2. 2023**

**Obvezna uporaba računalniško podprtega sistema pri gibanju trošarinskih izdelkov v režimu odloga plačila trošarine v Sloveniji (17. člen ZTro-1B)**

Z novelo ZTro-1B se določa obveznost uporabe računalniško podprtega sistema pri gibanju trošarinskih izdelkov v režimu odloga plačila trošarine v Sloveniji. Uporaba **papirnega trošarinskega dokumenta** za gibanja v režimu odloga plačila bo možna **le do vključno 12. februarja 2023.**

**Gibanje trošarinskih izdelkov med Slovenijo in državami članicami, ki so sproščeni v porabo, za dobavo za komercialni namen (2., 3., 4., 11., 12., 13., 14., 17., 18., 19., 26., 27., 28., 29., 30. člen ZTro-1B)**

Določa se obvezna uporaba računalniško podprtega sistema za nadzor nad gibanjem trošarinskih izdelkov (EMCS). Z ZTro-1B so opredeljeni postopki računalniško podprtega sistema pri gibanju trošarinskih izdelkov za dobavo za komercialni namen. Elektronski poenostavljeni trošarinski dokument bo nadomestil uporabo papirnega dokumenta, ki spremlja gibanje. S spremembo ureditve se torej opušča uporaba papirnega dokumenta in določa uporaba računalniško podprtega sistema.

Novela ZTro-1B uvaja nove statuse gospodarskih subjektov, to je certificiran pošiljatelj in certificiran prejemnik ter začasno certificiran pošiljatelj in začasno certificiran prejemnik trošarinskih izdelkov, s čimer se omogoči identifikacija gospodarskih subjektov v računalniško podprtem sistemu. Postopek prijave certificiranega in začasno certificiranega prejemnika ter certificiranega in začasno certificiranega pošiljatelja v Sloveniji ne bo upravno zahteven saj je podoben postopku, kot je z ZTro-1 določen za prejemnike in pošiljatelje trošarinskih izdelkov za dobavo za komercialni namen.

V povezavi s tem se določa nastanek obveznosti za obračun trošarine za certificiranega oziroma začasno certificiranega prejemnika, ki v okviru svoje dejavnosti prejemata trošarinske izdelke, dobavljene za komercialni namen od osebe iz druge države članice in zavarovanje izpolnitve obveznosti plačila trošarine.

**Uskladitev trošarinskih in carinskih postopkov (8., 9.,18., 20., 21., 23., 24. člen ZTro-1B)**

Določa se obveznost zagotovitve povezave med elektronskim trošarinskim dokumentom in carinsko deklaracijo. Zato se pri izvozu trošarinskih izdelkov z zakonom določa nova obveznost deklaranta, da ob vložitvi izvozne deklaracije predloži enotno trošarinsko referenčno oznako (ARC), s čimer dokazuje, da je bil elektronski trošarinski dokument za trošarinske izdelke v režimu odloga plačila trošarine, ki je bil predložen za izvoz, potrjen in da je na voljo trošarinsko zavarovanje za gibanje trošarinskih izdelkov.

V zvezi z gibanjem trošarinskih izdelkov v izvoz se določa skupni seznam dokumentov, ki se uporablja v primeru zaključevanja gibanja brez pridobitve poročila o izvozu in ga morajo upoštevati vse države članice kot dokazilo o izstopu trošarinskih izdelkov iz carinskega območja Unije.

Pri izvozu trošarinskih izdelkov se omogoča uporaba postopka zunanjega tranzita po izvoznem postopku, s čimer nadzor nad gibanjem trošarinskih izdelkov prevzame oseba, ki je odgovorna za tranzit. Ureditev omogoča, da so v okviru tega postopka gibanja trošarinskih izdelkov do izstopa iz carinskega območja Unije ustrezno zavarovana.

Pri uvozu trošarinskih izdelkov se določa nova obveznost deklaranta ali katere koli osebe, ki je udeležena v carinskih formalnostih, da pristojnim organom v državi članici uvoza, ki je odgovorna za sprostitev trošarinskih izdelkov v prost promet, predloži trošarinsko številko pošiljatelja in prejemnika trošarinskih izdelkov v namembni državi članici, če ta ni država članica uvoza trošarinskih izdelkov.

1. **Novost, ki se začne uporabljati po sprejemu in uveljavitvi delegiranih aktov Unije**

**Delna izguba trošarinskih izdelkov, ki lahko nastane zaradi njihove narave med prevozom in se ne šteje za nepravilnost (3., 40. člen ZTro-1B)**

Za delno izgubo trošarinskih izdelkov se šteje ugotovljen manko v pošiljki, ki nastane med prevozom zaradi narave blaga in za katerega ne nastane obveznost za plačilo trošarine, če ne presega skupnega praga delne izgube. Na ravni Unije bodo sprejeti delegirani akti, ki bodo določali pragove za naravne izgube za posamezni trošarinski izdelek znotraj skupine trošarinskih izdelkov. Novi enajsti odstavek 6. člena zakona se začne uporabljati z dnem uveljavitve predpisa, ki je sprejet v skladu z 51. členom in na podlagi desetega odstavka 6. člena Direktive 2020/262/EU. Minister, pristojen za finance, objavi informacijo o uveljavitvi predpisa na spletni strani ministrstva, pristojnega za finance. Do uveljavitve predpisa (delegiranih aktov) se za obravnavo primanjkljaja med prevozom trošarinskih izdelkov uporablja dosedanja ureditev iz ZTro-1 in [Pravilnika o največjem dopustnem primanjkljaju trošarinskih izdelkov.](http://www.pisrs.si/Pis.web/pregledPredpisa?id=PRAV13014)